Il-Kunsill qabel dwar l-applikazzjoni tal-metodoloġija ta' tkabbir riveduta għan-negozjati ta' adeżjoni mal-Montenegro u s-Serbja, wara li ż-żewġ pajjiżi kandidati qalu li jaċċettaw il-metodoloġija l-ġdida. Il-bidliet ser jiġu akkomodati fl-oqfsa ta' negozjar eżistenti mal-Montenegro u s-Serbja matul il-Konferenzi Intergovernattivi li jmiss. L-Unjoni Ewropea u l-istati membri tagħha esprimew b'mod konsistenti l-appoġġ inekwivoku tagħhom għall-perspettiva Ewropea tal-Balkani tal-Punent. Dan il-prospett sod, ibbażat fuq il-mertu, ta' sħubija sħiħa fl-UE għall-Balkani tal-Punent huwa fl-interess politiku, ekonomiku u ta' sigurtà tal-Unjoni stess. Perspettiva kredibbli ta' adeżjoni hija l-mutur ewlieni tat-trasformazzjoni fir-reġjun u tat-titjib tal-opportunitajiet għas-sigurtà u l-prosperità kollettivi tagħna. Hija għodda kruċjali biex jiġu promossi d-demokrazija, l-istat tad-dritt u r-rispett għad-drittijiet fundamentali, li huma wkoll il-muturi ewlenin tal-iżvilupp ekonomiku, l-integrazzjoni soċjali u l-ankra essenzjali għat-trawwim tar-rikonċiljazzjoni u l-istabbiltà fir-reġjun. Iż-żamma u t-titjib ta' din il-politika huma indispensabbli għall-kredibbiltà tal-UE, għas-suċċess tal-UE u għall-influwenza tal-UE fir-reġjun u lil hinn minnu. Ana Paula Zacarias, Segretarju tal-Istat għall-Affarijiet Ewropej tal-Portugall It-tisħiħ tal-proċess ta' adeżjoni tal-Montenegro u s-Serbja jiffoka fuq l-elementi li ġejjin: Enfasi aktar qawwija fuq ir-riformi fundamentali : huwa essenzjali u wkoll fl-interess tal-pajjiżi kandidati stess li jibqgħu jħarsu l-impenji ta' riforma u jagħtu riżultati tanġibbli fl-implimentazzjoni tagħhom. Dan huwa essenzjali biex jirrealizzaw il-perspettiva Ewropea tagħhom. Jeħtieġ enfasi aktar qawwija matul il-proċess ta' adeżjoni fuq l-istat tad-dritt, id-drittijiet fundamentali, il-funzjonament tal-istituzzjonijiet demokratiċi u r-riforma fl-amministrazzjoni pubblika, kif ukoll fuq il-kriterji ekonomiċi. Direzzjoni politika aktar b'saħħitha: billi huma element ewlieni għat-tisħiħ tal-proċess ta' tkabbir, Konferenzi Intergovernattivi regolari fil-livell ministerjali, flimkien mal-Kunsilli ta' Stabbilizzazzjoni u ta' Assoċjazzjoni, ser isaħħu d-djalogu mal-pajjiżi kandidati u jgħinu biex l-isforzi jiġu ffukati fuq riformi ewlenin li għandhom jippermettu aktar progress. Aktar dinamiżmu: il-ġbir tal-kapitoli ta' negozjar għandu jgħin lill-pajjiżi kandidati jħaffu t-tħejjijiet tagħhom permezz ta' sforzi li jagħtu l-frott lil hinn minn kapitoli individwali, u billi jagħmel enfasi aktar qawwija fuq is-setturi ewlenin u l-aktar riformi importanti u urġenti. Dan għandu jgħin ukoll biex jiġu identifikati miżuri ta' integrazzjoni aċċellerati. Titjib tal- prevedibbiltà tal-proċess, fuq il-bażi ta' kriterji oġġettivi u kondizzjonalità pożittiva u negattiva rigoruża. Kuntest Fil-25 ta' Marzu 2020, il-Kunsill approva l-komunikazzjoni tal-Kummissjoni dwar " It-titjib tal-proċess tal-adeżjoni - Perspettiva kredibbli tal-UE għall-Balkani tal-Punent " tal-5 ta' Frar 2020, li għandha l-għan li tagħti aktar saħħa lill-proċess tal-adeżjoni billi tagħmlu aktar prevedibbli, aktar kredibbli, aktar dinamiku u soġġett għal direzzjoni politika aktar b'saħħitha. Il-proċess il-ġdid huwa bbażat fuq kriterji oġġettivi, kondizzjonalità pożittiva u negattiva rigoruża, u riversibbiltà. Il-kredibbiltà tiegħu tissaħħaħ permezz ta' enfasi saħansitra aktar qawwija fuq ir-riformi fundamentali, li jibdew bl-istat tad-dritt, il-funzjonament ta' istituzzjonijiet demokratiċi u l-amministrazzjoni pubblika kif ukoll l-ekonomiji tal-pajjiżi kandidati. In-negozjati dwar l-adeżjoni tal-Montenegro bdew f'Ġunju 2012, meta l-qafas ta' negozjar mal-Montenegro ġie ppreżentat fl-ewwel laqgħa tal-konferenza dwar l-adeżjoni fil-livell ministerjali, fid-29 ta' Ġunju 2012. In-negozjati dwar l-adeżjoni tas-Serbja bdew f'Jannar 2014, meta l-qafas ta' negozjar mas-Serbja ġie ppreżentat fl-ewwel laqgħa tal-konferenza dwar l-adeżjoni fil-livell ministerjali, fil-21 ta' Jannar 2014. Il-passi li jmiss L-elementi tal-metodoloġija ta' tkabbir riveduta ser jiġu ppreżentati lil kull wieħed miż-żewġ pajjiżi kandidati fil-laqgħa li jmiss tal-konferenza intergovernattiva rispettiva dwar l-adeżjoni fil-livell ministerjali. Applikazzjoni tal-metodoloġija riveduta tat-tkabbir għan-negozjati mal-Montenegro u s-Serbja dwar l-adeżjoni Konklużjonijiet tal-Kunsill ta' Marzu 2021 Komunikazzjoni dwar it-titjib tal-proċess tal-adeżjoni Serbja (informazzjoni ġenerali) Montenegro (informazzjoni ġenerali) Tkabbir tal-UE (informazzjoni ġenerali)